CELEX: 52018PC0349
Language: ro
Date: 2018-05-25
Title: Propunere de REGULAMENT AL CONSILIULUI de modificare a Regulamentului (UE) nr. 389/2012 privind cooperarea administrativă în domeniul accizelor în ceea ce privește conținutul registrului electronic

COMISIA EUROPEANĂ
            Bruxelles, 25.5.2018
            COM(2018) 349 final
            2018/0181(CNS)
            Propunere de
            REGULAMENT AL CONSILIULUI
            de modificare a Regulamentului (UE) nr. 389/2012 privind cooperarea administrativă în domeniul accizelor în ceea ce privește conținutul registrului electronic 
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul (UE) nr. 389/2012 al Consiliului
                  1
                prevede temeiul juridic pentru cooperarea administrativă între statele membre.
            
            
               Prezenta propunere însoțește propunerea de Directivă a Consiliului de stabilire a regimului general al accizelor în ceea ce privește capitolul V din Directiva XXX/CE a Consiliului
                  2
               . Ea vizează automatizarea supravegherii deplasărilor de produse accizabile care au fost eliberate pentru consum într-un stat membru și care sunt deplasate către alt stat membru pentru a fi livrate în scopuri comerciale în acest alt stat membru.
            
            
               Noile măsuri vor impune înregistrarea operatorilor economici care deplasează mărfuri în temeiul capitolului V din Directiva XXX/CE
                  3
                în registrul operatorilor economici, în prezent limitat la operatorii economici care fac uz de dispozițiile capitolelor III și IV din Directiva XXX/CE
                  4
               . Prezenta propunere pune în aplicare această cerință în cadrul Regulamentului (UE) nr. 389/2012.
            
            
               •Coerența cu dispozițiile deja existente în domeniul de politică
            
            
               
                  Propunerea este legată de reformarea Directivei 2008/118/CE a Consiliului.
               
            
            
               •Coerența cu alte politici ale Uniunii
            
            
               
                  Nu se aplică. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Propunerea este întemeiată pe articolul 113 din Tratatul privind funcționarea Uniunii Europene (TFUE). În temeiul acestui articol, Consiliul, hotărând în unanimitate în conformitate cu o procedură legislativă specială și după consultarea Parlamentului European și a Comitetului Economic și Social, adoptă dispoziții de armonizare a normelor statelor membre în domeniul impozitării indirecte. 
               
            
            
               •Subsidiaritate (pentru competență neexclusivă) 
            
            
               Principiul subsidiarității se aplică în măsura în care propunerea nu intră sub incidența competenței exclusive a Uniunii Europene.
            
            
               Obiectivele propunerii nu pot fi realizate în mod satisfăcător de către statele membre și pot fi realizate mai bine la nivelul Uniunii Europene. Procedurile naționale de înregistrare existente variază foarte mult și nu pot constitui o bază pentru automatizarea acestor proceduri.
            
            
               •Proporționalitate
            
            
               
                  Modificarea propusă nu depășește ceea ce este necesar pentru a aborda aspectele în cauză și pentru a atinge, în acest fel, obiectivele din tratat referitoare la o funcționare corespunzătoare și eficientă a pieței interne. 
               
               
                  Prezenta propunere respectă principiul proporționalității prevăzut la articolul 5 alineatul (4) din Tratatul privind Uniunea Europeană. 
               
            
         
         
            
               
                  Obiectivul propunerii este de a introduce obligația de înregistrare a operatorilor economici care deplasează mărfuri în temeiul capitolului V secțiunea 2 din Directiva XXX/CE
                     5
                  . În absența acestei propuneri, nu va fi posibilă automatizarea completă a circulației mărfurilor eliberate pentru consum. 
               
            
            
               •Alegerea instrumentului
            
            
               Regulament al Consiliului.
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluări ex-post/verificări ale adecvării legislației existente
            
            
               
                  Directiva 2008/118/CE a fost evaluată și propunerea de Directivă a Consiliului de stabilire a regimului general al accizelor se bazează pe această evaluare și pe Raportul Comisiei către Consiliu și Parlamentul European privind punerea în aplicare și evaluarea Directivei 2008/118/CE a Consiliului din 16 decembrie 2008 privind regimul general al accizelor din 21.4.2017 [COM(2017) 184 final]. Raportul a subliniat necesitatea continuării automatizării și prezenta propunere vizează doar o adaptare minoră care reflectă această opțiune de politică.
               
            
            
               •Consultări cu părțile interesate
            
            
               
                  Consultarea părților interesate a avut loc în contextul revizuirii Directivei 2008/118/CE a Consiliului. 
               
            
            
               •Evaluarea impactului
            
            
               Nu a fost necesară o evaluare separată a impactului, opțiunea de politică constând în continuarea automatizării fiind susținută de evaluarea impactului pentru reformarea Directivei 2008/118/CE.
            
            
               •Adecvarea reglementărilor și simplificare
            
            
               
                  Evaluarea Directivei 2008/118/CE a fost efectuată în cadrul programului REFIT al Comisiei. 
               
            
            
               •Drepturi fundamentale
            
            
               
                  Prezenta propunere respectă drepturile fundamentale, în special dreptul la viață privată, prin dispozițiile existente privind protecția datelor cuprinse în Regulamentul (UE) nr. 389/2012. 
               
            
            
               4.IMPLICAȚII BUGETARE
            
            
               Orice impact financiar legat de introducerea etapei 4 a EMCS rezultă din Decizia XXX/CE
                  6
               . Impactul bugetar al dezvoltării și funcționării la nivel central a unui nou serviciu extins va fi acoperit de bugetul FISCALIS în limita creditelor deja prevăzute în programarea financiară oficială. Nu vor fi necesare resurse suplimentare de la bugetul UE. În plus, această inițiativă nu are intenția de a aduce atingere propunerii Comisiei privind următorul cadru financiar multianual.
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  Nu se aplică. 
               
            
            
               •Documente explicative (pentru directive)
            
         
         
            
               
                  Nu se consideră că sunt necesare documente explicative privind transpunerea dispozițiilor prezentei propuneri. 
               
            
            
               •Explicarea detaliată a dispozițiilor specifice ale propunerii
            
            
               Propunerea modifică sfera de aplicare a articolului 19 din regulament pentru a include două noi categorii de operatori economici: expeditorii certificați, care sunt înregistrați ca expeditori ai produselor accizabile care au fost deja eliberate pentru consum, și destinatarii certificați, care sunt înregistrați ca destinatari ai produselor accizabile care au fost deja eliberate pentru consum. Antrepozitarii autorizați și expeditorii înregistrați vor avea posibilitatea de a acționa în calitate de expeditori certificați, iar antrepozitarii autorizați și destinatarii înregistrați, în calitate de destinatari certificați. Autoritățile competente ale statelor membre vor trebui să fie informate cu privire la acest fapt, iar aceste informații ar trebui, de asemenea, să fie incluse în registru. 
            
            
               În plus, conform propunerii, registrul electronic va include informații privind dreptul expeditorului înregistrat de a nu completa câmpurile referitoare la destinație în proiectul de document administrativ electronic în cazul deplasării produselor energetice în regim suspensiv de accize pe cale maritimă sau pe căi navigabile interioare. În conformitate cu articolul 23 din Directiva XXX/CE
                  7
               , antrepozitarul autorizat și expeditorul înregistrat pot omite câmpul referitor la destinație.  În prezent, în Regulamentul (UE) nr. 389/2012, registrul central conține aceste informații privind câmpul necompletat referitor la destinație doar în cazul unui antrepozitar autorizat. 
            
            
            
            
            
            
            
            
               2018/0181 (CNS)
            
            
               Propunere de
            
            
               REGULAMENT AL CONSILIULUI
            
            
               de modificare a Regulamentului (UE) nr. 389/2012 privind cooperarea administrativă în domeniul accizelor în ceea ce privește conținutul registrului electronic 
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 113,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Parlamentului European
                  8
               , 
            
            
               având în vedere avizul Comitetului Economic și Social European
                  9
               ,
            
         
         
            
               hotărând în conformitate cu o procedură legislativă specială,
            
            
               întrucât:
            
            
            
               (1)Articolul 19 din Regulamentul (UE) nr. 389/2012 al Consiliului
                  10
                prevede obligația statelor membre de a menține registre electronice ale autorizațiilor operatorilor economic și ale antrepozitelor care sunt implicate în deplasarea produselor accizabile în regim suspensiv de accize. 
            
            
               (2)Directiva XXX/CE extinde utilizarea sistemului informatizat, care este utilizat în prezent pentru a supraveghea deplasările de produse accizabile în regim suspensiv de accize, la supravegherea produselor accizabile eliberate pentru consum pe teritoriul unui stat membru și apoi deplasate către teritoriul unui alt stat membru pentru a fi livrate în scopuri comerciale. 
            
            
               (3)Pentru a permite buna funcționare a sistemului informatizat prin asigurarea stocării unor date complete, actualizate și exacte, este necesar să se modifice sfera de aplicare a articolului 19 din Regulamentul (UE) nr. 389/2012 pentru a include două noi categorii de operatori economici: expeditorii certificați, care sunt înregistrați ca expeditori ai produselor accizabile care au fost deja eliberate pentru consum, și destinatarii certificați, care sunt înregistrați ca destinatari ai produselor accizabile care au fost deja eliberate pentru consum. 
            
            
               (4)În conformitate cu articolul 23 din Directiva XXX/CE, în cazul deplasării produselor energetice în regim suspensiv de accize, pe cale maritimă sau pe căi navigabile interioare, autoritățile competente din statul membru de expediție pot autoriza expeditorul să omită, la momentul expedierii, informațiile privind destinatarul din proiectul de document administrativ electronic menționat la articolul 21 alineatul (2) din directiva respectivă. În conformitate cu Regulamentul (UE) nr. 389/2012, numai un antrepozitar autorizat trebuie să includă aceste informații în registrul electronic. Este esențial ca și expeditorul înregistrat să poată introduce în registrul electronic informațiile privind dreptul său de a omite detaliile destinatarului în momentul expedierii. 
            
            
               (5)Deoarece obiectivul prezentului regulament, și anume extinderea registrului electronic pentru a include operatorii economici care deplasează produse accizabile eliberate pentru consum, nu poate fi realizat în mod satisfăcător de către statele membre dar, din motive legate de asigurarea funcționării armonizate a sistemului informatizat și de facilitarea luptei împotriva fraudei, poate fi realizat mai bine la nivelul Uniunii, Uniunea poate adopta măsuri, în conformitate cu principiul subsidiarității prevăzut la articolul 5 din Tratatul privind Uniunea Europeană. În conformitate cu principiul proporționalității, prevăzut la același articol, prezentul regulament nu depășește ceea ce este necesar pentru atingerea obiectivului menționat. 
            
            
               (6)Prezentul regulament respectă drepturile fundamentale și ține seama de principiile care sunt recunoscute de Carta drepturilor fundamentale a Uniunii Europene, în special dreptul la protecția datelor cu caracter personal. Având în vedere limitele stabilite prin prezentul regulament, prelucrarea acestor date efectuată în cadrul prezentului regulament nu depășește ceea ce este necesar și proporțional în scopul protejării intereselor fiscale legitime ale statelor membre.
            
            
               (7)Autoritatea Europeană pentru Protecția Datelor a fost consultată în conformitate cu articolul 28 alineatul (2) din Regulamentul (CE) nr. 45/2001 al Parlamentului European și al Consiliului
                  11
               .
            
            
               (8)În scopul alinierii datei de aplicare a prezentului regulament la data de aplicare a dispozițiilor Directivei XXX/CE privind automatizarea circulației produselor accizabile care au fost eliberate pentru consum pe teritoriul unui stat membru și sunt deplasate pe teritoriul unui alt stat membru pentru a fi livrate în scopuri comerciale pe teritoriul acestui alt stat membru și pentru a le acorda statelor membre suficient timp pentru a se pregăti pentru modificările care decurg din prezentul regulament, acesta ar trebui să se aplice de la 14 februarie 2022.
            
            
               (9)Prin urmare, Regulamentul (UE) nr. 389/2012 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Articolul 19 din Regulamentul (UE) nr. 389/2012 se modifică după cum urmează: 
            
            
            
               (1)la alineatul (1) litera (a) se adaugă următoarele puncte (iv) și (v):
            
            
               „(iv) expeditorii certificați în sensul articolului 4 punctul 11 din Directiva XXX/CE;
            
            
               (v) destinatarii certificați în sensul articolului 4 punctul 12 din Directiva XXX/CE;”;
            
            
         
         
            
               (2)alineatul (2) se modifică după cum urmează: 
            
            
               (a)literele (f) și (g) se înlocuiesc cu următorul text: 
            
            
               „(f) pentru antrepozitarii autorizați, antrepozitul fiscal sau lista cu antrepozitele fiscale pentru care se aplică autorizația lor și, dacă se prevede în legislația națională, mențiunea faptului că aceștia sunt autorizați să omită detaliile destinatarului în momentul expedierii, în conformitate cu articolul 23 din Directiva XXX/CE, că sunt autorizați să divizeze o deplasare în conformitate cu articolul 24 din Directiva XXX/CE sau că sunt autorizați să deplaseze produse accizabile către un loc de livrare directă în conformitate cu articolul 17 alineatul (4) din directiva respectivă și mențiunea faptului că acționează în calitate de expeditor certificat sau de destinatar certificat în conformitate cu articolul 36 alineatele (6) și (7) din Directiva XXX/CE; 
            
            
               (g) pentru destinatarii înregistrați, dacă se prevede în legislația națională, mențiunea faptului că aceștia sunt autorizați să deplaseze produse accizabile către un loc de livrare directă în conformitate cu articolul 17 alineatul (4) din Directiva XXX/CE și mențiunea faptului că acționează în calitate de destinatar certificat în conformitate cu articolul 36 alineatul (7) din Directiva XXX/CE;”;
            
            
            
               (b)se adaugă litera (k) cu următorul text: 
            
            
               „(k) pentru expeditorii înregistrați, mențiunea faptului că aceștia sunt autorizați să omită detaliile destinatarului în momentul expedierii în conformitate cu articolul 23 din Directiva XXX/CE și mențiunea faptului că acționează în calitate de expeditor certificat în conformitate cu articolul 36 alineatul (6) din Directiva XXX/CE.”.
            
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
            
               Se aplică de la 14 februarie 2022. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 121, 2.5.2012, p. 1
               
               
                  
                     (2)
                  
                        COM(2018) 346
               
               
                  
                     (3)
                  
                        COM(2018) 346
               
               
                  
                     (4)
                  
                        COM(2018) 346
               
               
                  
                     (5)
                  
                        COM(2018) 346
               
               
                  
                     (6)
                  
                        COM(2018) 341
               
               
                  
                     (7)
                  
                        COM(2018) 346
               
               
                  
                     (8)
                  
                        JO C […], […], p. […].
               
               
                  
                     (9)
                  
                        JO C […], […], p. […].
               
               
                  
                     (10)
                  
                        Regulamentul (UE) nr. 389/2012 al Consiliului din 2 mai 2012 privind cooperarea administrativă în domeniul accizelor și de abrogare a Regulamentului (CE) nr. 2073/2004 (JO L 121, 8.5.2012, p. 1).
               
               
                  
                     (11)
                  
                        Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).